Der er gode nyheder for kræftpatienter, kommende bilejere og ældre på næste års finanslov.

Men for omkring 15.000 syge danskere på dagpenge, som er medlem af en a-kasse, er der til gengæld dårligt nyt.

Læs også : GRAFIK Her er den nye finanslov

De mister retten til at optjene feriedagpenge, fremgår det af en pressemeddelelse, som Beskæftigelsesministeriet har sendt ud i kølvandet på de netop afsluttede finanslovsforhandlinger.

Heri fremgår det, at beskæftigelsesminister Jørn Neergaard Larsen (V) i forbindelse med finanslovens vedtagelse har fremsat et lovforslag i Folketinget.

- Det indgår i aftalen at ophæve retten til at optjene feriedagpenge for sygedagpengemodtagere, der er medlem af en a-kasse, står der i pressemeddelelsen fra ministeren.

Blå blok lægger stemmer til

Både Dansk Folkeparti, Liberal Alliance og Det Konservative Folkeparti bakker op om regeringens lovforslag, der betyder, at medlemmer af a-kasser, som er i sygedagpengeforløb, fra 1. januar mister retten til feriedagpenge.

- Med lovforslaget, L 86, som beskæftigelsesminister Jørn Neergaard Larsen netop har fremsat i Folketinget, kommer de samme regler til at gælde for alle sygedagpengemodtagere, så ingen fremover kan optjene ret til feriedagpenge i et sygedagpengeforløb, står der i pressemeddelelsen.

Rammer 15.000 lønmodtagere

Et svar til Folketingets Beskæftigelsesudvalg har tidligere vist, at 15.000 personer vil blive direkte økonomisk berørt af forslaget.

De mister i gennemsnit cirka en uges feriedagpenge årligt, hvilket svarer til 3.865 kroner, skrev Avisen.dk tilbage i oktober.

- Det falder absolut ikke i god jord hos os i fagbevægelsen, at regeringen vil fratage folk i beskæftigelse ret til at optjene feriedagpenge, hvis de oplever en periode som arbejdsløse og syge. Det giver faktisk slet ikke nogen mening og er helt urimeligt, sagde LO’s næstformand Ejner K. Holst dengang om lovforslaget ifølge Avisen.dk.